Med Ruslands melding om at en lang række europæiske diplomater – heriblandt to danske – udvises fra landet, skal Danmark sige ”nok er nok”.

Det mener en række udenrigsordførere fra både rød og blå blok.

De er enige om, at Danmark skal skrotte gasledningen Nord Stream 2 som svar på Ruslands aggressive adfærd.

Gasledningen skal ifølge planerne gå fra Rusland til Tyskland gennem Østersøen, og dermed vil den passere gennem dansk farvand.

Læs også : KORT Russisk gasrørledning skal gå 1.200 kilometer gennem Østersøen

Michael Aastrup Jensen, udenrigsordfører fra Venstre, mener, at det ville give Rusland en ”stor udenrigspolitisk sejr”, hvis Danmark tillader, at gasledningen går igennem dansk territorium.

Derfor synes han, at Nord Stream 2 skal skrottes.

- Det er Rusland, der bliver ved med at optrappe, senest med giftangrebet i Storbritannien, og der har vi én mulighed for at trække en streg i sandet og sige: Det må have konsekvenser, når man er så aggressive, som Rusland er.